**D ô v o d o v á s p r á v a**

**A. Všeobecná časť**

Návrh zákona, ktorým sa mení zákon č. 55/2017 Z. z. o štátnej službe a o zmene a doplnení niektorých zákonov v znení neskorších predpisov predkladajú na rokovanie Národnej rady Slovenskej republiky poslanci Národnej rady Slovenskej republiky Jana Žitňanská, Miriam Šuteková, Anna Zemanová, Michal Šipoš a Peter Pčolinský.

Cieľom predloženého návrhu je zjednodušiť administratívu spojenú so zmenou pravidelného miesta výkonu štátnej služby štátneho zamestnanca, pokiaľ ide o zmenu pravidelného miesta výkonu štátnej služby v rámci obce.

Aktuálne platná a účinná právna úprava ustanovuje pri zmene pravidelného miesta výkonu štátnej služby štátneho zamestnanca povinnosť služobného úradu zrušiť štátnozamestnanecké miesta a vytvoriť nové štátnozamestnanecké miesta s iným pravidelným miestom výkonu štátnej služby a uzavrieť dohodu o zmene štátnozamestnaneckého pomeru so štátnym zamestnancom vo forme dodatku k služobnej zmluve. Navrhovaná právna úprava ustanovuje povinnosť služobného úradu uzavrieť dohodu so štátnym zamestnancom len v prípade, ak sa štátnemu zamestnancovi mení pravidelné miesto výkonu štátnej služby mimo obce pravidelného miesta výkonu štátnej služby. Na účely zmeny pravidelného miesta výkonu štátnej služby v rámci obce, sa za obec považuje aj hlavné mesto Slovenskej republiky Bratislava a mesto Košice. Zmena pravidelného miesta výkonu štátnej služby v rámci obce sa nepovažuje za organizačnú zmenu, ale je zmenou štátnozamestnaneckého pomeru, ktorú služobný úrad vykoná jednostranne písomným oznámením doručeným štátnemu zamestnancovi.

Prijatie návrhu zákona nebude mať vplyvy na rozpočet verejnej správy, vplyvy na podnikateľské prostredie, vplyvy na informatizáciu spoločnosti, vplyvy na životné prostredie, vplyvy na služby verejnej správy pre občana, sociálne vplyvy a ani vplyvy na manželstvo, rodičovstvo a rodinu.

Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, inými zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Účinnosť návrhu zákona sa navrhuje 1. júna 2022. Návrh zákona počíta so zachovaním 15 dňovej legisvakačnej doby v súlade s § 19 ods. 5 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov.

**B. Osobitná časť**

**K čl. I**

**K bodu 1 (§ 24 písm. c))**

Navrhovaná právna úprava precizuje predmetné ustanovenie tým spôsobom, že zmena pravidelného miesta výkonu štátnej služby v rámci obce nebude považovaná za organizačnú zmenu. Zrušenie štátnozamestnaneckého miesta a vytvorenie nového štátnozamestnaneckého miesta s iným pravidelným miestom výkonu štátnej služby, ktoré sa považuje za organizačnú zmenu, sa tak nebude vzťahovať na situácie, pri ktorých dochádza k zmene pravidelného miesta výkonu štátnej služby v rámci obce.

**K bodom 2 a 3 (§ 55 ods. 1 písm. g) a x))**

Navrhovaná právna úprava rozlišuje zmenu pravidelného miesta výkonu štátnej služby štátneho zamestnanca mimo obce pravidelného miesta výkonu štátnej služby a zmenu pravidelného miesta výkonu štátnej služby štátneho zamestnanca v rámci obce pravidelného miesta výkonu štátnej služby.

**K bodu 4 (§ 55 ods. 5)**

Navrhovaná právna úprava ustanovuje pri zmene pravidelného miesta výkonu štátnej služby štátneho zamestnanca povinnosť služobného úradu uzavrieť dohodu so štátnym zamestnancom vo forme dodatku k služobnej zmluve služobnému úradu len v prípade, ak sa štátnemu zamestnancovi mení pravidelné miesto výkonu štátnej služby mimo obce pravidelného miesta výkonu štátnej služby. Pri zmene pravidelného miesta výkonu štátnej služby v rámci obce pravidelného miesta výkonu štátnej služby nevzniká služobnému úradu povinnosť uzavrieť dohodu so štátnym zamestnancom vo forme dodatku k služobnej zmluve. Takúto zmenu štátnozamestnaneckého pomeru vykoná služobný úrad jednostranne písomným oznámením doručeným štátnemu zamestnancovi.

**K čl. II**

Účinnosť sa navrhuje 1. júna 2022.